คุ๊กกี้นี่เป็นอีกขนมนึงที่เหมาะกับทุกเพศทุกวัยจริงๆ นะครับ ด้วยความที่หาง่ายแล้วก็พกติดตัวไปไหนมาไหนได้และเป็นที่ชื่นชอบของผมเองตอนเป็นเด็กนี่แหละครับ เต็มที่ได้คุกกี้ "อาร์เซน่อล" ซักกล่องนึงนี่ก็เรียกว่าน้ำตาไหลพรั่งพรูแล้ว จนตอนนี้ร้านขายขนมเปลี่ยนรูปแบบแข่งขันกันเยอะเลยได้มีโอกาสได้รับรสสัมผัสที่นานาประเทศเขากินกัน วันนี้เลยขอลองกับร้านน่านั่งอีกหนึ่งร้านอย่าง Mrs.Fields (มิสฟิลด์) Mega Bangna ในวันนี้ครับ

- Mrs.Fields ร้านของหวานที่มีชื่อเสียงด้าน "คุ๊กกี้" อันโด่งดังจากประเทศอเมริกา (อีกแล้ว) เปิดอยู่หลายสาขาทั่วโลกและหนึ่งในนั้นประเทศไทยของเราก็ยังเป็นจุดที่น่าสนใจในการมาเปิดให้คนไทยได้ลิ้มรสกัน ด้วยเอกลักษณ์ที่เป็นแบบ "คุ๊กกี้แบบนุ่ม" รสชาติดี อีกทั้งยังมีขนมอย่างพวก "บราวนี่ และรวมถึงไอศกรีม" ที่มีคุณภาพคอยให้บริการโดยสาขา Mega Bangna นี้ เปิดอยู่บริเวณชั้นที่ 1st fl. Mega Fashion Zone โดดเด่นด้วยโทนสีแดงเตะตาหาง่ายครับ

- บรรยากาศของ Mrs.Fields (มิสฟิลด์) Mega Bangna เป็นบรรยากาศแห่งการมานั่งทานกันแบบครอบครัวจริงๆ ครับ เพราะอย่างที่บอก ทานได้ทุกเพศวัยจึงเหมาะกับการพาครอบครัวมานั่งหาขนมกินในบรรยากาศห้างหรูๆ ชิคๆ ได้ดีทีเดียว มีโต๊ะนั่งพอสมควรและสะอาดเรียบร้อยน่านั่งครับ

- การบริการของ Mrs.Fields (มิสฟิลด์) Mega Bangna เป็นแบบกึ่งบริการตัวเองซึ่งร้านในลักษณะที่มาจากอเมริกามักจะเป็นแบบนี้หมดเลยคือสั่งเอาที่หน้าเค้านเตอร์ จ่ายเงินเสร็จไปนั่งรอที่โต๊ะ เมื่อของหวานเสร็จพนักงานก็จะเดินมาเสิร์ฟให้ที่โต๊ะ ก็ถือว่าดีใช้ได้ครับในความรวดเร็วและการตกแต่งจานที่สวยงาม

- คุณภาพของของหวานและไอศกรีมและราคาของ Mrs.Fields (มิสฟิลด์) Mega Bangna ก็เรียกได้ว่ายังคง (แพง) ตามมาตรฐานของขนมที่ขายในห้างไปแล้ว แต่ด้วยคุณภาพของขนมนั้นอร่อยจริงๆ ครับต้องยอมรับเลย ตั้งตัวคุ๊กกี้เองที่มีหลากหลายท็อปปิ้งในตัวคุกกี้ที่อร่อยทุกชิ้นที่ผมสั่งมาวันนี้ ในส่วนของบราวนี่ก็ยอดเยี่ยม และไอสกรีมที่เนื้อเนียนและความหวานน้อยซึ่งชอบมากครับ วันนี้ลองจัดมาลองชิมดังต่อไปนี้หละครับ  

  ++ Milk Chocolate Chip ++ (ชิ้นละ 39 บาท) คุ๊กกี้เนื้อนุ่มกำลังดีรสชาติอร่อยแต่หวานมากไปหน่อยครับ ถ้าลดความหวานลงจากนี้ซักนิดนึงจะดีมากๆ เลยครับ แต่อาจจะถูกในคนชอบรสหวานจัดก็ได้ ในส่วนของช็อกโกแล็ตชิปในตัวคุกกี้ก็เป็นโกโก้ที่มีรสขมกำลังดีลงตัวชอบมากครับ

  ++ Oatmeal Raisin Walnut ++ (ชิ้นละ 39 บาท) รสชาติก็จะคล้ายกับมิลค์ชิ้นแรก แต่แตกต่างแค่มีลูกเกดและวอลนัทที่อร่อยลงตัวอีกเช่นเดียวกันและความหวาน ก็ยังหวานมากในสายตาผมแต่ก็อร่อยครับ

  ++ Cookie Sundae (ราคา 189 บาท) Feat.Milk Chocolate Chip & Oatmeal Raisin Walnut ไอศกรีมซันเดย์รสวนิลาถ้าสั่งเป็นเซตคุ๊กกี้จะสามารถเลือกคุ๊กกี้ได้สองชิ้น มาพร้อมกับกล้วยหอมผลใหญ่อร่อยมากเลยครับจานนี้ แนะนำครับเพราะไอศกรีมไม่หวานมากเข้ากันได้ดีกับคุ๊กกี้และกล้วยหอมครับ

  ++ Brownie Sundae (ราคา 199 บาท) Feat.Double Fudge Brownie ++ ไอศกรีมวนิลาสองสกู๊ปและเลือกบราวนี่ได้หนึ่งชิ้น ตกแต่งด้วยวาฟเฟิลหอมๆ และวิปปิ้งครีม รสชาติไอศกรีมวนิลาตัวเดียวกัน แต่บราวนี่ต้องบอกว่าเข้มข้นสมใจคนชอบทานบราวนี่แน่นอนครับ แล้วตบท้ายด้วยกล้วยหอมมาแบบสไลด์อีกหนึ่งผลใหญ่อร่อยไปเลย

เรียกว่าไม่แพงมากเกินไปเมื่อเทียบกับคุณค่ารสชาติและปริมาณขนมในแต่ละจาน แต่ที่ว่าไปที่เรียกว่าแพงก็คงเป็นเจ้าคุ๊กกี้นี่แหละครับ ชิ้นนึงเรียกว่ากินข้าวได้มื้อนึงเลยกับคุ๊กกี้ชิ้นไม่ใหญ่มาก ก็ถือว่าทานในโอกาสที่เหมาะสมแล้วกันนะครับ

- มุมมอง Metto ผมชอบนะร้านนี้ เรียกว่าอร่อยเลย ใครที่ชื่นชอบขนมอย่างคุ๊กกี้ผมว่าน่าจะถูกใจ เพราะส่วนใหญ่แบรนด์ที่มาจากอเมริกานี่นึกๆ มาก็ไม่ค่อยทำให้คนไทยผิดหวังเลยทีเดียว พี่ท่านนี่ทั้งของคาวของหวานกวาดคะแนนความนิยมไปทั่วโลกจริงๆ ยังไงฝากไว้ซักหนึ่งร้านของหวานที่ควรแวะชิมเมื่อเดินผ่านครับ

วันนี้สวัสดีครับ (20 January 2015)
บทความต่างๆ ที่บรรยายเป็นมุมมองส่วนตัวของผมเท่านั้น โปรดใช้วิจารณญานในการรับฟังและพิสูจน์ด้วยตัวท่านเองดีที่สุดคร้าบบบบ
Written By Metto
2014 Metto All Rights Reserverd.